Mehanizam za međunarodne kaznene sudove (MICT), nasljednik ICTY-a, povećao je u srijedu kaznu ratnom vođi bosanskih Srba Radovanu Karadžiću na doživotni zatvor za genocid u BiH ocijenivši da je 40 godina koliko je dobio u prvostupanjskom postupku neodgovarajuća kazna.

Žalbeno vijeće potvrdilo je gotovo sve elemente prvostupanjske presude.

Karadžić (73) je u prvostupanjskom postupku pred Međunarodnim kaznenim sudom za bivšu Jugoslaviju (ICTY) osuđen na 40 godina zatvora za najteže zločine počinjene na području Europe od Drugog svjetskog rata. Prvostupanjska presuda kojom je 24. ožujka 2016. proglašen krivim za ratne zločine izrečena mu je temeljem optužnice koja ga je teretila po dvije točke za zločin genocida, po pet točaka za zločine protiv čovječnosti i po četiri točke za kršenje zakona i običaja ratovanja što su ih počinile snage bosanskih Srba tijekom rata u BiH od 1992. do 1995. godine.

Peter Dejong/Pool / REUTERS Radovan Karadžić

Žalbeno vijeće potvrdilo je zaključke prvostupanjske presude o odgovornosti Karadžića za etničko čišćenje Muslimana i Hrvata u BiH, za genocid u Srebrenici, za višegodišnje teroriziranje Sarajeva i za uzimanje pripadnika UN-a za taoce, kao i o sudjelovanju Karadžića u četiri udružena zločinačka pothvata u okviru kojih su ti zločini počinjeni.

Raspravno vijeće zaključilo je prije tri godine da je Karadžić počinio zločine sudjelovanjem u četiri udružena zločinačka pothvata s ciljem da se bosanski Muslimani i bosanski Hrvati trajno uklone s područja u BiH na koja su bosanski Srbi polagali pravo. Činili su to zločinima u općinama diljem BiH te širenjem terora među civilnim stanovništvom Sarajeva pucanjem iz snajpera i granatiranjem. Kao udruženi zločinački pothvat okvalificirana je i kampanja uzimanja pripadnika mirovnih snaga Ujedinjenih naroda (UNPROFOR) za taoce kako bi se NATO odvratio od zračnih napada na vojne ciljeve bosanskih Srba.

Dado Ruvic / REUTERS Reakcija žena nakon presude Karadžiću u memorijalnom centru Potičari

Udruženi zločinački pothvat odnosi se i na plan za uklanjanje bosanskih Muslimana iz Srebrenice u srpnju 1995. godine. U prvostupanjskom je postupku Karadžić je proglašen krivim za genocid na području Srebrenice 1995. godine i za progon, istrebljivanje, ubojstva, deportacije, nehumana djela odnosno prisilno premještanje stanovništva, teroriziranje civila, protupravne napade na civile i uzimanje talaca i taj je zaključak žalbeno vijeće također potvrdilo.

Žalbeno vijeće potvrdilo je dio presude raspravnog vijeća ICTY-a kojim je Karadžić oslobođen krivnje po optužbi za genocid u drugim općinama u BiH - Prijedoru, Bratuncu, Foči, Ključu, Sanskog Mostu, Vlasenici i Zvorniku i odbacilo je taj žalbeni osnovu tužiteljstva.

Karadžić je tražio oslobađajuću presudu ili ponovno suđenje zbog nepravičnog postupka, što je odbačeno.

Dado Ruvic / REUTERS Reakcija žene nakon presude Karadžiću u memorijalnom centru Potičari

------------------------------------------------------------

Presuda Karadžiću, prijenos uživo

NOVO 15:11 - Kako javlja BIRN BiH, u spomen sobi u Potočarima, prolomio se pljesak i uzvici "bravo" nakon presude.

------------------------------------------------------------

NOVO 15:02 - Nakon izricanja presude u sudnici se prolomio gromoglasni aplauz, ali poneki i zvižduk, javlja Detektor.ba.

------------------------------------------------------------

14:50 - Karadžiću je odbijena žalba na dužinu kazne. Vijeće smatra da je kazna od 40 godina za njega "neadekvatna".

Sudac kaže da su zločini koje je počinio "neviđenih razmjera i brutalnosti".

Karadžić je kriv za genocid, zločine protiv čovječnosti i kršenje zakona i običaja ratovanja, utvrdilo je Žalbeno vijeće te ga osudilo na doživotnu kaznu zatvora, piše Detektor.ba.

------------------------------------------------------------

14:45 - U vezi jedne žalbene osnove postoje dva izdvojena mišljenja.

Nadalje sudac Joensen je potvrdio zaključak Prvostupanjskog vijeća koje je Karadžića oslobodio optužbe za udruženi zločinački pothvat za zločine nad Bošnjacima i Hrvatima na području Republike Srpske.

Dakle, Žalbeno vijeće je, kao i Prvostupanjsko, odbacilo navode tužiteljstva da je Karadžić kriv za genocid u sedam BiH općina tijekom 1992. godine. Od tog se zaključka izuzeo sudac de Prada Solaes.

Karadžić je dakle, oslobođen za genocid 1992. godine, ali ostatak njegove presude je potvrđen.

------------------------------------------------------------

14:35 - Dokazi o oslobođenju nekoliko pojedinaca u Srebrenici ne ukazuju da nije postojala genocidna namjera, rekao je sudac Joensen.

Vijeće je zaključilo da je Karadžić znao za ubojstva nakon pada Srebrenice, u srpnju 1995. godine. Drugostupanjsko vijeće je o žalbenim navodima Karadžića reklo da nisu ni "razumni ni vjerojatni" te je odbacilo sve njegove navode koji se tiču trenutka u kojem saznao za ubojstva u Srebrenici i nakon Srebrenice.

------------------------------------------------------------

14:30 - Žalbeno vijeće nije našlo greške u rezoniranju prvostupanjskih sudaca u vezi s progonom Bošnjaka, žena, djece i staraca s područja Srebrenice.

Sudac Joensen je naveo da je Prvostupanjsko vijeće dokazalo da je Karadžić bio u kontaktu s ljudima na terenu koji su ubijali tijekom genocida u Srebrenici.

------------------------------------------------------------

14:25 - Čita se dio presude koji se odnosi na genocid u Srebrenici.

Karadžić nije pokazao da je Prvostupanjsko vijeće pogriješilo kada se oslonilo na Direktivu 7. Riječ je o ukazu koji je Karadžić potpisao i kojim je naredio da se stvore "nepodnošljivi uvjeti bez nade za dalji opstanak" piše Detektor.ba. Kako objašnjava isti portal, Direktiva 7 je osnovni dokument koji se tiče zaključaka o Udruženom zločinačkom pothvatu za Srebrenicu, a kao takav je tretiran i u predmetima Mladić, Tolimir i tako dalje.

Peter Dejong / REUTERS

------------------------------------------------------------

14:20 - Žalbeno vijeće je odlučilo da Karadžić i njegova obrana nisu dokazali da on nije imao namjere sudjelovati u zločinima koji su se dogodili u Sarajevu.

Žalbeno vijeće je zaključilo da je Karadžić imao namjeru sudjelovati u udruženom zločinačkom pothvatu za zločine u Sarajevu na osnovu "brojnih dokaza i izjava", rekao je sudac Joensen.

------------------------------------------------------------

14:10 - Žalbeno vijeće odbacilo je navode Karadžića da nije imao pošteno suđenje.



Žalbeno vijeće je zaključilo da mu je prekršeno pravo na obranu zato što nije bio prisutan tijekom posjeta na mjesta zločina.

U svim ostalim dijelovima, zaključeno je da Karadžiću nije prekršeno pravo na obranu, čime je ta točka žalbe odbačena, javlja novinar BIRN-a BiH.

Kad su pitanju žalbe koje se tiču progona, Joensen tvrdi da obrana nije pokazala pogrešku u zaključivanju Prvostupanjskog vijeća.

Peter Dejong / REUTERS

------------------------------------------------------------

14:05 - Dok sudac Joensen čita žalbene navode tužiteljstva i obrane, Karadžić mirno sluša izlaganje, piše Detektor.ba.

------------------------------------------------------------

14:00 - Presudu čita sudac Vagn Prusse Joensen, uz njega su još i članovi sudačkog vijeća William Hussein Sekule, Jose Ricardo de Prada Solaesa, Graciela Susana Gatti Santana i Ivo Nelson de Caires Batista Rosa.

Počelo je izricanje presude!

Kako javlja Detektor.ba, Karadžić je obučen u crno odijelo s bijelom košuljom. Svima je poželio dobar dan.

Peter Dejong / REUTERS

------------------------------------------------------------

13:55 - Za pet minuta počinje izricanje presude Radovanu Karadžiću, u međuvremenu je uklonjen transparent koji je usporedio Karadžića s Hitlerom.

------------------------------------------------------------

13:42 - Sir Geoffrey Nice, britanski odvjetnik i bivši tužitelj na Haaškom sudu, rekao je Balkan Insight da očekuje doživotnu kaznu za Karadžića.

U Memorijalnom centru u Potočarima se pak na prijenosu iznošenja presude okupilo više majki i obitelji žrtava Srebrenice.

------------------------------------------------------------

13:35 - Nepoznati muškarac danas je zgradu Tribunala u Haagu došao s velikom zastavom Srbije, a nakon negodovanja okupljenih je mjesto događaja napustio uz poruku da će se vratiti, piše N1.



Muškarac je nosio i transparent na kojem je pisalo da je Mehanizam politički sud. No, nakon verbalnog sukoba s okupljenim građanima počeo je bježati, a skupina ljudi krenula je prema njemu.

------------------------------------------------------------

13:25 - Jedna od žena kojoj su u ratu ubijeni sin i majka, Bida Osmanović, rekla je za BIRN BiH da očekuje pravdu:

- Očekujemo samo pravdu, ako je ikad ima i ako će ikada doći.

Bida Osmanović, ubijeni su joj sin i majka: "Očekujemo samo pravdu, ako je ikad ima i ako će ikada doći" #Karadzic #BIH pic.twitter.com/lUaxxH0PNQ — BIRNBiH (@BIRN_BiH) March 20, 2019

------------------------------------------------------------

13:00 - Američki odvjetnik Peter Robinson rekao je za Balkansku istraživačku mrežu Bosne i Hercegovine (BIRN BiH) da Karadžić “mirno dočekuje presudu”.

- On je potpuno miran. Nada se najboljem, a spreman je za najgore - rekao je Robinson.

------------------------------------------------------------

12:56 - Uoči početka izricanja presude čelniku bosanskih Srba Radovanu Karadžiću pred sjedištem Mehanizma za međunarodne kazne sudove (MICT) izbio je u srijedu manji incident kada je policija zatražila skidanje transparenta na kojemu je pisalo "Radovan Karadžić-genocid i Adolf Hitler-holokaust".

Policajci su se nositeljima transparenta obratili s obrazloženjem kako isticanje Hitlerovog imena nije primjereno te su stoga zatražili uklanjanje transparenta na kojemu je stajao taj natpis.

Natpis su postavili članovi Antidejton skupine iz BiH, a njihov predstavnik Mihad Aličković je kazao kako su oni samo pokušali podsjetiti na razmjere zločina i nisu željeli slati neprimjerene poruke.

"To su povijesne činjenice", kazao je Aličković, kojemu su nakon toga uputili upozorenje kako neće moći ući u sudnicu ukoliko ne ukloni transparent. Transparent je na kraju i uklonjen.

#Karadzic verdict. Dutch Police want this banner off. Truth hurts. pic.twitter.com/4k0DQEHzyk — Denis Golubović (@GolubovicDenis) March 20, 2019

On je nakon toga kazao kako će to učiniti, no uklanjanje transparenta potom su spriječile članice udruga koje okupljaju majke Srebrenice.

U Den Haagu se očekuje početak izricanja konačne presude Radovanu Karadžiću. Prizivno vijeće Mehanizma za međunarodne kaznene sudove izreći se pravomoćnu presudu ratnom lideru bosanskih Srba po optužnici koja ga tereti za najteže ratne zločine, uključujući genocid.

Članovi udruga koje čine članovi obitelji poginulih, ubijenih i nestalih tijekom rata u Bosni i Hercegovini okupili su se pred sjedištem MICT-a kako bi uoči izricanja presude još jednom podsjetili na razmjere zločina počinjenih po njegovom nalogu.